Nuwe klagstaat teen banke wat wisselkoers glo bewimpel(Argieffoto: usfinancepost.com) Banke wat glo betrokke was by die manipulasie van die rand-dollar-wisselkoers gaan nou op die aanklagte teen hulle moet begin antwoord. “Sommige van die individuele verhandelaars wat by die valutamanipulasie betrokke was, is afgedank, maar hul werkgewers – die banke – moet nog in Suid-Afrika aanspreeklik gehou word,” het Tembinkosi Bonakele, kommissaris van die Mededingingskommissie, gesê. Die kommissie het onlangs ŉ nuwe klagstaat teen 28 banke wat van dié manipulasie beskuldig word by die mededingingstribunaal ingedien. Banke wat nou ook by dié klag betrek word, sluit in FirstRand Bank en Nedbank Limited. Die klagte hou verband met samespanning om pryse vas te stel en markte te verdeel. Die nuwe klagstaat kom nadat die mededingingsappèlhof in Februarie vanjaar die banke se aansoek om verlof tot appèl dat die klagte teen hulle laat vaar word, van die hand gewys het. Die banke se hoofklagte was dat die mededingingsowerhede in Suid-Afrika nie jurisdiksie oor hulle het nie, omdat die bedrywighede buite Suid-Afrika – in New York spesifiek – plaasgevind het. Die appèlhof het beveel dat die kommissie ŉ nuwe klagstaat opstel wat alle voriges vervang en dat dié nuwe klagstaat moet aandui hoe die banke se optrede die manipulasie veroorsaak het en ŉ direkte uitwerking op Suid-Afrikaanse verbruikers en die ekonomie gehad het. Die nuwe klagstaat gee meer besonderhede oor die bedrywighede van wat die Mededingingskommissie ŉ “manipulasie-kartel” noem. Nóg banke, die Nedbank-groep (Nedbank Limited en Nedbank Group Limited), Rand Merchant Bank (RMB Holdings Limited en FirstRand Bank Limited) en Standard Americas word boonop in die nuwe klagstaat betrek. “Die banke moet antwoord op die aanklagte wat nou selfs verder gestaaf word. Dit gaan nie net verdwyn nie,” het Bonakele gesê. “Dit is die verantwoordelikheid van die Suid-Afrikaanse owerhede om agter die kap van die byl van die ernstige bewerings oor die valutamanipulasie te kom, waar ook al dit plaasgevind het.” Die ondersoek na die beweerde samespanning het al in 2015 begin. Citibank het reeds ŉ boete van R69 miljoen betaal en Absa het ŉ boete vrygespring deur verskoning te vra en in te stem om saam met die ondersoekspan te werk. Banke wat voorheen al betrek is, sluit in Merril Lynch, Credit Suisse en JP Morgan. Hulle kan stywe boetes opgelê word as hulle skuldig bevind word. Die Suid-Afrikaanse ondersoek is van stapel gestuur ná ŉ internasionale skandaal wat tot die afdanking van tientalle valutaverhandelaars gelei het nadat dit aan die lig gekom het dat banke wisselkoerse al so lank as ŉ dekade manipuleer. Bykomende bron: African News Agency